Diari Oficial de la Generalitat Valenciana


Sumari del DOGV 7811, del 22-06-2016 (2016/4736)

RESOLUCIÓ de 20 de juny de 2016, del sotssecretari, mitjançant la qual es delega l'exercici de determinades competències en matèria de resposta a queixes, suggeriments i agraïments en la Sotsdirecció General d'Atenció a la Ciutadania, Qualitat i Inspecció de Serveis.
---------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7811

Data del DOGV
:   22-06-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/4736


Data del document
:   20-06-2016

Organisme emissor
:   Conselleria de Transparència, Responsabilitat Social, Participació i Cooperació

Tipus de document
:   Resolució

Descriptors 

:   * Conselleria de Transparència, Responsabilitat Social, Participació i Cooperació

RESOLUCIÓ de 20 de juny de 2016, del sotssecretari, mitjançant la qual es delega l'exercici de determinades competències en matèria de resposta a queixes, suggeriments i agraïments en la Sotsdirecció General d'Atenció a la Ciutadania, Qualitat i Inspecció de Serveis. [2016/4736]  
L'article 36.1.d del Decret 41/2016, de 15 d'abril, del Consell, pel qual s'estableix el sistema per a la millora de la qualitat dels serveis públics i l'avaluació dels plans i programes en l'Administració de la Generalitat i el seu sector públic instrumental, estableix que l'òrgan directiu competent en matèria d'atenció a la ciutadania serà el responsable de respondre les queixes i suggeriments relatius al servei d'informació administrativa d'aquestes oficines, que no siguen de la competència de les direccions territorials, i al servei d'Informació Telefònica Administrativa 012, adonant a la sotssecretaria del departament.  
  
D'acord amb l'establit en l'article 14.2 del Decret 160/2015, de 18 de setembre, del Consell, pel qual s'aprova el Reglament orgànic i funcional de la Conselleria de Transparència, Responsabilitat Social, Participació i Cooperació, en la redacció donada per l'article únic del Decret 24/2016, de 26 de febrer, pel qual aquest reglament es modifica, la Sotssecretaria de la Conselleria, és l'òrgan directiu que assumeix les competències concernents a l'atenció a la ciutadania.  
  
D'altra banda, el propi article 36.2 de l'esmentat Decret 41/2016, disposa que la contestació als agraïments serà competència de les sotssecretaries, que podran delegar la resposta en les pròpies unitats directament afectades.  
Resulta aconsellable disposar la delegació de l'exercici d'ambdues competències, pel que fa a l'àmbit concret de les estructures administratives d'atenció a la ciutadania, en favor de la Sotsdirecció General d'Atenció a la Ciutadania, Qualitat i Inspecció de Serveis, a l'efecte d'aconseguir la màxima agilitat en la tramitació d'aquest tipus d'incidències, amb vista a proporcionar una ràpida resposta als ciutadans i ciutadanes que presenten una queixa, suggeriment o agraïment relacionats amb els serveis i unitats d'atenció i informació a la ciutadania existents en la nostra Comunitat.  
L'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, regula el procediment i condicions de la delegació de l'exercici de competències per part dels òrgans de les administracions públiques. Aquesta delegació està igualment arreplegada en l'article 63 de la Llei 5/1983, de 30 de desembre, del Consell, resolc:  
  
Primer. Delegacions en la Sotsdirecció General d'Atenció a la Ciutadania, Qualitat i Inspecció de Serveis  
Delegar en la persona titular de la Sotsdirecció General d'Atenció a la Ciutadania, Qualitat i Inspecció de Serveis l'exercici de les competències de respondre les queixes, suggeriments i agraïments que formulen els ciutadans i ciutadanes en matèria d'atenció a la ciutadania, pel que fa als serveis d'informació administrativa de les oficines Prop i al servei d'Informació Telefònica Administrativa 012.  
  
  
Segon. De la constància expressa de la delegació  
Quan es faça ús d'aquesta delegació d'atribucions, haurà de fer-se constar de forma expressa aquesta circumstància en la resolució o acte que s'adopte, el qual es considerarà dictat per l'òrgan delegant, sense que càpia la delegació de les competències delegades.  
  
Tercer. De l'avocació i de la revocació  
La delegació de competències que es disposa en la present resolució no serà obstacle perquè l'òrgan delegant puga reclamar el coneixement o resolució de quants assumptes considere oportuns podent, així mateix, revocar-la en qualsevol moment de conformitat amb l'establit en l'article 63.5 de la Llei 5/1983, del Consell i en els articles 13 i concordants de l'esmentada Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Quart. Entrada en vigor  
Les delegacions previstes en aquesta resolució tindran eficàcia des del dia de la seua publicació en el Diari Oficial de la Comunitat Valenciana.  
  
València, 20 de juny de 2016.- El sotssecretari: Alfonso Puncel Chornet.